BUK BLONG MEKEM RERE: INFOMESEN BLONG OL WOKMAN BLONG RSE
WELKAM!
Welkam long RSE Niu Silan.
RSE i minim Recognised Seasonal Employer (hemia ol kampani we oli save karem ol wokman blong kam wok smol taem long Niu Silan). Wan RSE hemi wan bos o kampani we Kafman blong Niu Silan hemi agri blong hemi save karem ol wokman blong ovasi blong kam wok long hem.
Niu Silan hotikalja (we oli planem frut mo ol kaen vegtebel) mo Vitikalja (ol growem grep blong mekem wine) indastri, oli nidim moa wokman long samfala manis long yia blong helpem olgeta blong mekem karen mo karem frut blong hem.
Infomesen we istap insaed long smol buk ia hemi blong helpem yu blong enjoyem taem blong yu mo wok blong yu long Niu Silan. Plis mekem sua se yu karem wetem yu taem yu go long Niu Silan mo kipim wetem yu taem yu stap longwe. Mbae yu faenem se yu nidim long taem we yu stap long we.
Plis yu mas go long toktok we oli givim bifo yu lego kantri blong yu. Toktok ia hemi talemaot plante samting long fasin blong wok mo laef long Niu Silan. Mbae yu gat janis tu blong askem kwestin mo kasem ansa long eni samting we yu no klia long hem.
Taem yu kasem Niu Silan bos blong yu mo Dipatmen blong Leba bambae oli gat moa samting blong talemaot long yu blong helpem yu blong statem niufala wok blong yu mo enjoyem taem blong yu long Niu Silan.
Hemia wan gudfala janis we yu gat mo i stap long yu nao blong mekyus long hem. Mifala i wisim yu gud lak.
Tim blong RSE blong Niu Silan
Fas samting mo fastok
Bifo yu aot blong go long Niu Silan, i gud blong yu go long wan toktok olsem trening we sam man blong kavman blong yu oli ranem. Bambae i helpem yu blong gat moa save long laef long Niu Silan. Mo tu mbae oli talemaot wanem taem nao bae yu flae i go long Niu Silan.
Taem yu kasem Niu Silan bambae yu go long wan toktok wetem bos blong yu. Ol fastok ia oli kavremap ol samting olsem:
- Transpot blong yu long Niu Silan
- Weta mo wanem kaen klos bambae yu nidim
- Wanem yu mas kakae blong stap helti oltaem mo hapi long niufala hom blong yu
- Fasen blong lukaut gud mani blong yu – hao blong yusum gud mani blong yu mo manejem gud mani we yu spenem taem yu stap long Niu Silan
- Takis we bae yu pem long mani blong yu taem yu stap long Niu Silan
- Wanem bae i hapen sipos yu gat aksiden long wok mo yu nomo save wok
- Wanem bae i hapen sipos yu sik
- Blokem pikinini, sef seks mo STD (hemia ol sik we yu save kasem tru long seks)
- Wanem yu save mekem taem yu no stap long wok mo hao blong enjoyem taem blong you long Niu Silan.
Mani
Yu mas mekem sua se yu gat inaf mani taem yu kam long Niu Silan blong pem ol samting we yu nidim kasem taem yu karem fes mani blong yu.
PEI BLONG YU
Mani blong yu bambae i go long wan akaon long bank we bos blong yu hemi stretem blong yu. Bambae yu risivim wan pepa blong Pei we i soem hamas oli pem yu, olsem wanem oli pem yu (minim i go long bank akaon blong yu), mo wanem nao oli katem long Pei blong yu.
Olsem wan RSE wokman, bambae oli pem yu folem wan long ol fasin ia:
1. Praes long wan wan haoa
Sipos kontrak blong yu i talem se oli pem yu long wan haoa, i minim se bambae oli pem yu long wan praes stret long evri haoa we yu wok.
Blong givim eksampol: Sipos yu wok 30 haoa mo praes blong yu long wan haoa hemi $NZ15.00, bambae oli pem yu $NZ450.00 BIFO oli katemaot takis mo ol nara samting. Takis mo ol nara samting we oli katem long mane blong yu i mekem se Pei blong yu i go daon.
Oli no save pem yu smol bitim minimom lape.
2. Praes long wan pis wok
Praes long wan pis wok i minim se bambae oli pem yu wan amaon evri taem yu finisim wan spesel wok. Blong givim eksampol, long indastri blong apol, oli save pem wan stret praes blong wan wan basket o bokis we yu fulumap wetem apol. Hemia i minim se moa yu wok kwik, moa oli pem yu.
Blong givim eksampol: sipos oli pem yu $NZ30 long wan kes blong apol we yu fulumap, mo yu bin fulumap 15 kes long en blong wik, bambae oli pem yu $NZ450 bifo oli katemaut takis mo ol narafala samting.
Sipos oli pem yu long praes blong wan pis wok, oli no save pem yu smol bitim minimum pay. Be from we fasin blong wok olsem hemi blong ol wokman we oli gat ekspiriens finis, i minim se yu save winim moa bitim hemia.
3. Praes we i stap muvmuv
Ol praes we i stap muvmuv oli pat blong wan pis wok o praes blong kontrak. Hemia i hapen taem oli pem yu long wan stret amaon blong mane (wan valiu praes) long wan pis blong wok we yu finisim. Oli save pem olsem long wan kes, long wan basket, long wan tri, long wan pis blong fil (pat blong wan laen - bitwin ol post, long saed blong apol mo grep), long kilogram, etc. Hemi dipen long kaen wok mo fasin we oli pem. Tingting blong putum praes we i stap muv hemi blong mekem se amaon we oli pem yu blong wan wok (wan praes) i no semak oltaem, hemi save jenis dipen long wanem istap hapen long taem ia.
Blong givim eksampol, sipos yu stap pikimap apol mo oli pem yu folem namba blong basket o bokis we yu fulumap, praes blong wan basket o bokis bambae i dipen long ol defren kaen samting olsem bigfala amaon blong frut (skel), olfala blong tri (hamas yia), wanem kaen apol yu stap pikimap, taem blong yia blong pikimap, sipos frut hemi klin (no gat samting we oli ademap long hem) o nogat mo sipos hemi blong ekspot o blong lokol maket long Niu Silan, o blong yusum blong mekem jus. Hemia i minim se oli save pem yu NZ$15.00 long wan basket o kes blong apol we yu pikimap blong jus mo maet hemi NZ$45.00 long wan basket o kes blong ol apol we i klin mo blong ekspot.
Long eksampol ia bos i mas putum i klia long agrimen blong wok blong yu se praes blong wan basket o kes hemi stat long NZ$15.00 (i no save smol bitim hemia) go kasem NZ$45.00 (i no save hae bitim hemia) mo eksplenem from wanem praes i save jenis. Bos i save pem antap long hae praes be i no save pem smol bitim minimum.
Inomata sipos oli pem yu long wan praes we i stap muv, oli no save pem yu smol bitim minimum pay blong yu. Be from we fasin blong wok olsem hemi blong ol wokman we oli gat ekspiriens finis, i minim se yu save winim moa bitim hemia.
4. Praes we i miks
Maet praes blong yu i save jenis. Hemia i save hapen taem kaen wok we yu stap mekem i jenis. Blong givim eksampol, taem yu niu long wan wok maet yu stat wetem wan praes long wan haoa afta i jenis igo long praes blong wan pis wok taem yu gat moa save mo yu wok moa kwik.
Maet Pei blong yu hemi difren long Pei blong narafala wokman, i dipen long kaen wok we yu mekem mo wei we oli pem yu.
Pei long taem blong spel
Yu gat raet blong kasem pei blong spel long wan yia we hemi 8% blong totel pay blong yu bifo oli katem takis long hem. Blong givim eksampol, sipos yu stap kasem $500 long wan wik bambae yu kasem antap long hemia wan amaon blong $40.00 long wan wik we oli putum long saed olsem pei long taem blong spel. Bambae yu mas pem takis tu long pei long taem blong spel. Sam bos oli inkludim pei long taem blong spel long pei blong yu blong evri wik mo sam oli pem taem yu finis long wok blong yu. Sipos oli pem long yu evri wik, bambae oli katem takis long sem taem tu olsem pat blong pei blong yu, be sipos oli pem spel blong yu long en blong wok blong yu, bambae oli katem takis long taem ia.
Sipos yu gat kwestin long saed blong pepa blong Pay blong yu, go lukim tim lida o bos blong yu.
Wanem oli save katemaut long pay blong yu
Amaon we yu winim mbae i no amaon we yu kasem long han blong yu from i gat ol samting we oli katem stret long mane blong yu.
Takis
Takis o PAYE hemi wan samting we oli mas katemaot long pei blong yu - yu mas pem samting ia. Takis hemi mani we oli katemaot long pay blong yu we igo long Kafman blong Niu Silan blong pem ol impoten seves olsem ol pablik rod mo sefti (polis, kot etc). Evri man we i wok long Niu Silan i mas pem takis. Ol wokman blong RSE oli gat wan spesel kod blong takis (NSW) long wan stret level blong 10.5%. Bambae yu save lukim long pepa blong Pay blong yu.
Nara samting we oli save katemaut long pay
I gat sam samting we oli save katem long Pay, be wetem agrimen blong yu long raeting. Wanem oli katem i kavremap ol samting olsem transpot blong go mo kam bak long wok mo ples blong slip. Sipos yu alawem bos blong yu blong katem praes blong ol samting ia aot long Pay blong yu, i mekem i moa isi long yu blong manejem mani blong yu. Bos blong yu i mas eksplenem long yu wanem nao oli pem yu from, wanem i stap long pepa blong pay blong yu, wanem nao bambae hemi wantem katemaot long pay blong yu mo askem yu sipos yu agri long hem. Yu save stopem ol samting ia long eni taem. Sipos yu mekem olsem yu nao yu mas pem wanem i nid blong yu pem bak mo yu mas pem eni seves we yu gohed blong yusum wetem kas mani o tru long bank akaon blong yu.
Blong protektem yu, evri samting we oli katem aot long mani blong yu oli mas soem long ol inspekta long Dipatmen blong Leba blong oli jekem se evri samting i folem loa mo i stret.
Pem pasis
Bos blong yu mo yu, yutufala i serem praes blong pasis blong yu long plen aot long ples blong yu igo long Niu Silan, haf haf (sipos yu blong Kiribati o Tuvalu, hemi haf blong praes blong tikit blong kam mo go bak long Fiji). Sipos bos blong yu hemi pem fulwan pasis blong yu bambae yu mas pem bak haf mani blong hem mo hemia nao from wanem bos blong yu hemi save katem amaon ia aot long Pay blong yu. Maet yu mas pem pasis blong yu taem we yu stap long Niu Silan tu. Hemia i save inkludim ol samting olsem tikit blong plen, bas mo tren.
Pem haos
Bos blong yu hemi mas faenem wan sef mo stret ples blong slip blong yu long wan praes we i fea long Niu Silan mo we Dipatmen blong Leba hemi bin jekem. Hemi save katem mani blong rent haos long Pay blong yu sipos yu agri long hem o yu save pem yu wan.
Laet mo ol narafala cost blong living
Yu nao yu shud pem laet mo ol narafala cost blong living we i stap tugeta wetem rent haos. Mo tu maet yu mas pem pasis blong yu blong go mo kam bak long ples blong wok. Yu save mekem se oli karemaot long Pay blong yu o yu save pem yu wan. Sam bos oli inkludim laet long praes blong rent haos. Askem bos blong yu wanem hemi inkludim mo wanem we yu nao yu mas pem.
Afta ol samting ia i kam aot long Pay blong yu bambae yu gat mani istap long akaon blong yu long bank. Wanem yu mekem wetem mani ia hemi impoten!
Ol samting blong Tingbaot
Pay mo wanem oli katem: Praes blong yu long wan haoa maet yu luk se i bigwan be igat ol samting we oli katemaot. long Pay i blong yu, mo sipos yu no lukaotem gud mo sevem. mani blong yu, bambae taem yu go bak hom, maet yu no. gat plante mani olsem we yu bin ting se yu gat.
Ekspiriens: Ol wokman we hemi fastaem blong olgeta blong wok long Niu Silan maet oli no winim plante mani olsem ol wokman we oli stap kam bak we oli kam gud long wanem we oli stap mekem.
Blong sevem mani mo sanem mani long wan ples igo long narafala ples
Sevem mani
Blong sevem mani yu mas strong. I gat plante samting blong switim yu blong spenem mani long Niu Silan!
Bos blong yu i save helpem yu blong sevem mani taem hemi putum sam mani aot long Pay blong yu i go long wan narafala akaon long bank mo mekem se yu gat inaf mani blong spenem evri wik long ol samting blong laef. Yu mas agri long hem long raeting sipos yu wantem mekem olsem.
Sanem mani i go bak long hom
Yu save sanem mani i go bak long hom blong yu be yu mas pem wan fi. Bank we i holem akaon blong yu bambae i save helpem yu. Be yu save yusum ol narafala bank o bisnes o kampani blong sanem mani. Evriwan i gat fi blong hem we hemi difren. Hemi dipen long amaon we yu sanem, kantri we yu sanem igo long hem mo taem we hemi tekem blong sanem mani. Ol man long bank blong yu bambae oli save eksplenem ol samting ia long yu mo helpem yu blong mekem wan gudfala joes.
Yu save faenem aot wanem nao ol fi blong ol defren kampani long website www.sendmoneypacific.org. Blong mekem hemia bambae yu nidim wan kompiuta blong gat akses long intenet. Askem bos blong yu olsem wanem blong mekem.
I sas moa sipos yu sanem mani i go bak long hom oltaem. from igat wan fi blong pem evritaem yu mekem. Toktok wetem bos blong yu blong faenem aot wanem nao gudfala wei blong sanem mani i go bak long hom blong yu.
Fasin blong dil wetem bos mo gat fren
Wanem yu mekem blong bos blong yu
Bambae yu mas mekem ol wok we yu bin agri blong mekem long kontrak we yu bin saenem wetem bos blong yu mo mekem long fasin we bos blong yu hemi stap ekspektem. Hemia hemi inkludim:
- kam long wok long stret taem
- lukaotem gud ples we yu stap laef long hem
- soem gudfala fasin oltaem long ples blong wok mo afta long wok.
Yu mas wok taem i nid blong yu wok; maet hemi inkludim wok long Sabat o long narafala holidei. Bambae oli putum ol haoa blong wok blong yu long agrimen blong wok blong yu.
Hemi impoten blong save wok tugeta olsem wan tim. Toktok wetem tim lida o bos blong yu blong faenemaot wanem i nid blong mekem. Hemi gud blong luk wanem ol naraman oli mekem mo harem wanem oli talem long ol fasfala wik, bambae i helpem yu blong faenemaot wanem nao yu mas mekem. Bambae hemi tekem sam wik blong andastanem evri samting mo harem save.
Afta wok
Wanem yu mekem afta wok mbae i pleiem wan bigfala pat blong mekem se yu enjoyem taem blong yu long Niu Silan. Toktok wetem bos blong yu long saed blong wanem yu save mekem taem yu no wok. Igat ol lokol jios mo spot grup we yu save joenem olgeta mo ol narafala aktiviti blong komuniti we yu save tek pat long hem. Maet yu gat janis blong mitim ol narafala RSE wokman blong ol narafala kantri, mo ol man Niu Silan. Bambae i mekem se yu enjoyem taem blong yu long Niu Silan mo givim janis long yu blong mekem mo lanem ol niufala samting.
Mo tu yu mas folem ol loa blong Niu Silan. Sipos yu brekem loa, maet se polis blong Niu Silan hemi kam luk yu. Sipos oli sakemaot yu long wok blong yu, bambae yu nomo gat raet blong stap long Niu Silan, minim se yu mas go bak long hom kantri blong yu.
Wanem Bos blong yu hemi mekem blong yu
Bos i pem yu from wok blong yu, be antap long hem bos blong yu hemi mas lukluk long plante samting blong lukaotem yu, olsem:
- faenem wan gudfala ples blong slip blong yu
- givim ol samting blong kuk mo laef long yu
- pem praes long wan haoa long yu we i no save smol bitim minimum pei long Niu Silan
- meksua se yu gat inaf wok blong mekem (namba blong haoa)
- meksua se yu gat transpot blong go mo kam bak long ples blong wok blong yu.
Bos i mas helpem yu long saed blong laef blong yu taem yu stap long Niu Silan blong meksua se yu oraet.
Ol bos oli mas helpem yu blong faenem ol seves mo komuniti grup blong helpem yu long saed blong helt, pem ol samting long stoa, sport mo jios.
Kavman blong Niu Silan i mas givim agrimen blong hem long evri bos blong RSE blong mekem sua se oli ol gudfala bos mo oli save ofarem wok olsem we i nid mo ol gudfala kondisen blong wok. Bos blong yu i mas folem ol rul long saed blong laef mo sefti we oli mekem blong protektem ol wokman blong RSE.
Ol bos oli WANTEM se yu go lukim olgeta sipos yu gat wan problem. Yu no fraet blong go lukim olgeta!
Blong solvem problem long wok
Sipos yu gat wan problem o i gat wan samting we yu no andastanem o yu ting se hemi denja o i no stret, fas samting we yu shud mekem hemi blong tok wetem tim lida o bos blong yu. Yu save mekem yu wan o askem tim lida blong yu blong mekem. Plante taem hemia nao wan gudfala wei blong tokbaot ol samting, mekem sua se i nomo gat raorao mo stretem problem.
Sipos yu no hapi wetem ansa blong bos blong yu, bambae yu shud lukim wan man blong Dipatmen blong Leba. Ol man ia blong Leba oli wok long kavman mo oli stap blong mekem sua se ol bos oli onarem stret fasin blong givim wok long wokman.
Mo tu yu save go lukim wan union. Ol union oli stap blong lukaotem ol raet blong ol wokman long Niu Silan mo maet bambae oli gat wan lokol ripresentetif o wan memba we i save helpem yu.
I gat ol difren wei blong meksua se ol bos oli harem voes blong yu mo luksave eni problem we yu gat; taswe yu mas toktok wetem wan long ol man ia kwiktaem.
Sipos igat problem yu save lukim:
- Tim lida o bos blong yu
- Ripresentetif blong Kafman blong yu
- Leba Inspekta blong yu long namba 0800 20 90 20
- Union blong yu sipos yu wan memba
Yu save kontaktem tu ol ofis ia blong ples we yu stap long hem long Niu Silan:
- Citizen’s Advice Bureau (Sitisen’s Advaes Bureau)
- Community Group (Komuniti grup)
- Free Law Service (Fri Loa seves)
- Settlement Support Service (Setelmen Sapot Seves)
Igat lis blong ol namba we yu save ring long hem i stap long lasfala pej blong infomesen buk ia.
Wok
Agrimen
Bambae yu shud risivim wan agrimen blong wok olsem pat blong ofa blong givim wok long yu. Bos blong yu o ripresentetif blong hem i shud bin eksplenem finis agrimen ia long yu.
Evri wokman long Niu Silan i mas gat wan agrimen blong wok long raeting. Hemi wan impoten pepa we i mekem i klia wanem yu mas mekem blong bos blong yu mo wanem bos blong yu hemi mas mekem blong yu.
Agrimen blong yu bambae hemi setemaot rul blong wok olsem we loa long Niu Silan i talem. Hemia hemi inkludim spel, pei long taem blong spel, wok long pablik holide mo dei blong sik.
Yu no shud saenem agrimen blong wok sipos yu no andastanem evri samting long hem mo yu no hapi wetem ol kondisen blong hem. Sipos igat wan samting we yu no andastanem o yu no sua long hem, askem ofisol blong kavman, bos blong yu o ripresentetif blong hem blong eskplenem.
Kil long taem blong wok
Sipos yu gat wan aksiden, yu save askem help tru long dokta blong yu blong kasem sapot blong Accident Compensation Corporation (ACC), wan kampani we i lukaotem ol wokman taem oli kasem kil long wok. Yu pem fi blong ACC sem taem yu pem takis blong yu. ACC hemi stap anda long kafman blong Niu Silan mo hemi wan insurens we i kavremap kil long bodi. Dipen long olsem wanem yu kasem kil, ACC i shud help blong pem dokta mo meresin afta wan aksiden.
Hemia hemi inkludim meresin, dokta we i katem yu sipos i nid mo ol narafala spesel kea be ino inkludim sik olsem flu.
Siknes we ino long saed blong wok
ACC hemi no kavremap sik. Evri wokman blong RSE hemi mas gat insurens long saed blong sik. Hemia blong kavremap praes blong dokta mo meresin sipos yu sik taem yu stap long Niu Silan.
Insurens blong Helt i save kavremap ol samting olsem visit igo long dokta, praes blong meresin we dokta i givim long yu (preskripsen), tritmen blong tut we i nid blong mekem kwiktaem, mo praes blong hospital inkludim praes blong katem yu. Sipos yu gat wan bigfala sik o handikap mo i nid blong yu go hom from sik blong yu, insurens bambae maet i save kavremap ol praes blong hemia tu. Sipos oli stap tritim yu finis from wan sik o oli faenem se yu gat wan sik bifo yu kam long Niu Silan, maet Insurens blong Helt i no kavremap praes blong tritmen. Ol sik ia oli save olgeta olsem ol kondisen we oli stap bifo o wan sik we i stap gohed mo i nid blong yu tokbaot ol samting ia wetem bos blong yu taem yu pem Insurens blong Helt blong yu.
Bos blong yu bambae hemi stretem Insurens blong Helt olsem pat blong proses blong ol pepa blong alawem yu blong wok long Niu Silan mo bambae oli katem aot praes blong hem long Pei blong yu taem yu statem wok.
Yu mas pem Insurens blong yu inomata sipos yu no mekem eni klem.
Bos blong yu hemi save givim ol infomesen long saed blong Insurens blong Helt mo wanem hemi inkludim. Meksua se yu ridim ol infomesen o askem bos blong yu blong eksplenem wanem nao insurens hemi stap kavremap mo wanem yu save klem long hem.
Pepa blong alawem yu blong wok long Niu Silan (Visa)
Bambae yu go long Niu Silan wetem wan pepa we i alawem yu blong wok smol taem anda long RSE prokram. Yu no save askem blong karem wan narafala kaen pepa blong imigresen taem yu stap long Niu Silan. Sipos yu disaed blong lego bos blong yu, bambae oli no alawem yu blong stap long Niu Silan. Maet yu save muv blong go wok long wan defren RSE bos, be Dipatmen blong Leba hemi mas agri long hem fastaem.
Yu mas kam bak long hom blong yu long en blong kontrak blong yu. Sipos yu no rispektem pepa ia we i alawem yu blong wok long Niu Silan bambae oli save stopem yu blong go bak long Niu Silan.
Sipos yu rispektem ol rul blong pepa ia we i alawem yu blong wok long Niu Silan mo wan RSE i wantem yu blong yu wok long hem, bambae maet yu save go bak long Niu Silan long ol defren taem blong yia we i stap kam. Yu mas aplae bakegen blong karem pepa we i alawem yu blong wok long Niu Silan sipos yu wantem go bak.
Joen Apruvol blong Rikrut (ATR)
Joen Apruvol blong Rikrut (Approval To Recruit o ATR) hemi alawem ol bos blong gat akses long ol wokman long taem blong plante wok tru long fasin blong serem ol wokman wetem narafala bos. Wan joen ATR bambae hemi save mekem se yu wok blong tu (2) o plante bos mo bambae yu save stap longfala taem long Niu Silan blong winim moa mane. Tufala bos we oli lukaotem yu bambae oli lukluk blong stretem ol agrimen blong wok blong yu, inkludim pasis mo ples blong silip blong yu.
No fogetem blong saenem tufala agrimen blong wok.
Yunion
Ol yunion oli stap blong ripresentem ol wokman. Yu save joenem wan yunion long Niu Silan sipos yu pem fi. Wetem yunion, ol wokman oli save mekem se oli harem vois blong olgeta long saed blong ol problem long ples blong wok o karem sapot taem igat wan rao long wok. Sam long ol yunion oli gat ripresentetif blong olgeta long Pasifik we oli save lanwis blong yu.
Fasin blong laef
Weta
Priperem yu wan from weta we hemi difren long hemia long ples blong yu. Long Niu Silan ples i kolkol bitim ples blong yu mo maet yu mas wok autsaed taem i kolkol tumas. Ol manis we oli kolkol tumas hemi Julae, Okis mo Septemba, hemia long taem blong kolkol long Niu Silan.
Bambae yu nidim ol strong sus mo gudfala klos blong kipim yu yu hot mo drae taem yu stap long wok. Bos blong yu bambae i givim blanket mo samting blong kipim yu hot long bed blong yu. Mo tu bos blong yu bambae hemi givim ol advaes long saed blong wanem mo weaples blong pem sam moa klos mo blanket sipos yu nidim. Bambae i gat ol masin blong hotem ples mo bos blong yu i save talem olsem wanem blong yusum gud masin ia. Swim long hot wota bifo mo afta long wok, i save helpem yu blong kipim yu yu hot mo helti oltaem.
Haos o ples blong slip
Yu save jekem wetem bos blong yu o ripresentetif blong RSE wanem haos bambae oli givim, mo wanem oli givim wetem haos ia. Ol bos oli andastanen se yu no save karem ol bigfala samting wetem yu, mekem se igat ol sitbed mo ol nara samting we yu shud yusum. Be maet igat sam samting we yu save karem i kam long ples blong yu blong mekem se yu harem gud moa.
I gat ol tul blong kuk, masin blong was mo swim long hot wota oli stap blong yu save yusum. Yusum wanem we oli putum blong yu yusum mo lanem hao blong yusum olgeta long stret fasin bambae oli sevem taem mo hadwok blong yu.
I stap long yu nao blong lukaotem gud haos blong yu mo kipim i klin. Sipos yu spolem wan samting, bambae maet se yu mas pem mo samting ia maet i sas.
Kakae
Yu mas pem kakae blong yu. Ol man Niu Silan oli gat plante gudfala kakae we yu save pem long stoa.
Traem blong kakae ol gudfala samting, mo kakae plante. Tri (3) gud kakae long wan dei i shud givim yu pawa we yu nidim blong wok. Maet i nid blong yu kakae ol hevi kakae from weta mo wok we yu mekem oli mekem se yu nidim pawa. Meksua se yu no kakae smol tumas mo no mestem dina. Dring plante wota.
Sipos yu no kakae gud mo dring plante wota, bambae yu no save wok gud mekem se yu no winim plante mane. Mo tu bambae yu save kasem sik mo no save wok mo mas go bak hom. Rimemba, nogat wok nogat mani.
Bos blong yu nao hemi shud stretem evri samting long saed blong kakae taem yu stap wok. Ol difren ples blong wok oli gat ol difren wei blong oganaesem kakae blong ol wokman. Sipos yu no hapi long saed ia yu go toktok wetem bos blong yu.
Gud helt
Weta mo envaeromen blong wok long Niu Silan oli had long helt blong yu mekem se yu mas kipim yu yu hot, wasem klos blong yu oltaem mo werem ol klin klos evri dei, bambae hemi helpem yu blong gat gud helt.
Hemi impoten tumas blong yu wasem bodi blong yu mo klos blong yu blong karemaot doti oltaem from doti i save go insaed long wan soa mo mekem yu sik. Hemi gud blong yusum ol sop we i save kilim bebet, kipim skin i klin oltaem blong mekem se yu no kasem sik olsem boela. Askem bos blong yu blong helpem yu blong faenem sop olsem.
Lukaotem gud helt blong yu bambae i helpem yu blong yu no kasem sik.
Igat wan narafala kaen helt we hemi impoten — hemia tingting mo maen blong yu. Bambae yu sori long famle blong yu mo yu mestem ples blong yu bitim wanem we maet yu ting.
Sanem leta igo long olgeta o telefon long olgeta mo sanem mani hemi wan wei blong gat nius. Maet bos blong yu i save talem ol fasin we oli no sas tumas blong givim mo risivim nius long ples blong yu mo olsem wanem blong yusum imel mo kad blong telefon.
Yu mas strong mo tingbaot se taem i pas kwiktaem. Tingting gud long wanem we yu kam blong mekem mo wok had.
Sipos yu harem nogud mo stap wori, i nid blong yu toktok wetem tim lida o bos blong yu, o wan ripresentetif blong kafman blong yu from oli stap blong helpem yu wetem ol problem olsem.
Helt
Yu shud save se ol sik tru long seks [Sexually Transmitted Infections (STI)] inkludim HIV/AIDS oli stap long Niu Silan. Blong protektem helt blong yu i moa gud sipos yu no gat seks we ino sef mo yu mas yusum kondom oltaem. I gat ol toktok long saed blong Famli planing long ol lokol dokta o ol spesel klinik.
Fasin blong panisim wokman
Hemia hemi save kamaot folem wan raorao long ples blong wok o from man i brekem loa. I gat ol kes long saed blong wok mo ol kriminol kes taem yu brekem loa blong Niu Silan.
Taem yu finis long wok
Sipos oli sakemaot yu long wok blong yu, yu no save stap long Niu Silan. Sipos yu no rispektem loa blong Niu Silan, yu save lusum wok blong yu, mo yu mas lego Niu Silan.
Fasin blong dipotem man
Oli save dipotem yu sipos yu brekem loa (olsem stilman) o yu no rispektem ol kondisen blong visa blong yu (pepa we i alawem yu blong wok) (olsem lego wok blong yu o stap long Niu Silan bitim taem we oli alawem long visa blong yu). Long taem olsem, Imigresen blong Niu Silan bambae hemi sanem wan leta i kam long yu long saed blong dipotem yu mo wan oda blong dipotem yu.
Sipos oli givim wan oda blong dipotem yu long yu, bambae yu mas aot long Niu Silan long taem ia nao. Sipos yu no aot kwiktaem, Imigresen blong Niu Silan i save holem taet yu mo dipotem yu. Sipos mifala i dipotem yu, bambae yu no save go bak long Niu Silan long faef yia mo hemi save spolem janis blong yu blong aplae anda long RSE prokram long fiuja. Mo tu yu mas pem bak ol mani we oli spendem blong dipotem yu. Sipos oli dipotem yu long Niu Silan bambae hemi save spolem janis blong yu blong visitim o go wok long ol narafala kantri.
Plis yu mas save gud se yu mas aot long Niu Silan bifo visa blong yu hemi finis sipos no oli save dipotem yu.
Rabis drug mo alkol
Folem loa long Niu Silan yu mas gat 18 yia o bitim 18 yia blong save dring alkol. Sam taon oli gat rul we i no alawem blong dring alkol long ol pablik ples olsem ol pak, garen mo pablik ples blong putum trak. I tabu blong smok long ol pablik ples. Hemia hemi inkludim ol bigfala ples we i gat plante stoa, pub, bar mo restorong mo plen, bas mo tren. I tabu blong yusum drag mo dring alkol long plante ples blong wok.
Yu shud neva gat wetem yu ol rabis drug, sabstens o
samting olsem. Kaen fasin olsem bambae bos blong yu
hemi dil wetem folem fasin blong panis mo maet hemi
sakem aot yu mo no givim woning.
Draevem trak long Niu Silan
Yu no save draevem trak long Niu Silan sipos yu no gat wan laesens. Sipos yu gat wan laesens mo yu save draevem trak long Niu Silan, tingbaot oltaem blong draev long lefsaed blong rod. Long plante ol bigfala rod long Niu Silan igat limit blong spid we hemi 100 km/h sipos ino gat wan saen we i talem blong daonem spid. Long taon, spid limit hemi stap oltaem long 50 km/h sipos ino igat wan saen we i talem defren.
Wanem blong mekem long taem blong bigfala trabol we oli mas dil wetem naoia nomo
Hemi impoten blong save wanem blong mekem long taem blong bigfala trabol. Bos blong yu hemi shud gat plan blong dil wetem ol defren kaen trabol. Trabol hemi save minim wan akseden wetem kil, wan strong sik, wan faea, etkwek, wota i kam antap o ren wetem strong win mo tanda, wan faet o wan bigfala akseden. Askem bos blong yu long taem blong fastok wanem nao ol fasin blong mekrere long taem blong wan bigfala trabol mo askem infomesen long wanem blong mekem long taem blong wan samting olsem.
Go (bak) hom
Bambae yu lego Niu Silan long en blong kontrak blong wok blong yu wetem RSE bos blong yu. Sipos yu bin pem sam samting blong tekem igo hom wetem yu long plen, tingbaot se sipos wanem yu tekem i hevi bitim wanem we oli alawem bambae i sas.
Yu mas traem blong sanem ol samting blong yu i kam hom fastaem. Toktok wetem bos blong yu long saed blong transpot blong helpem yu blong sanem ol samting. blong yu i kam hom long wan gud praes. Mani we yu sevem long praes blong transpot mekem se yu gat moa mani long poket blong yu.
Tingbaot blong kipim IRD takis namba blong yu mo akaon namba blong yu long bank long Niu Silan. Bambae yu nidim ol samting ia sipos yu go bak long Niu Silan anda long RSE long fiuja. Sipos yu wantem kipim bank akaon bIong yu long Niu Silan, i nid blong yu livim inaf mani blong kavremap ol fi blong bank. Mo tu kipim ol klos blong kolkol we yu bin pem taem yu stap long Niu Silan.
Blong kasem moa infomesen long saed blong laef blong yu long RSE, maet yu shud toktok wetem ripresentetif blong kafman blong yu abaot Faenansol Save o ol narafala kaen trening we maet i gat.
Bifo yu go – ol samting we yu mas save long saed blong plen
Bambae oli givim ol pepa we yu nidim blong go long Niu Silan mo wok long we. Yu mas lukaotem gud ol pepa ia mo karem i kam wetem yu.
Jeklis
- Paspot wetem Visa blong Niu Silan
- Tikit blong plen
- Agrimen blong wok
- Pepa blong insurens long saed blong sik
- Laesens blong draevem trak (sipos yu gat)
- Mani blong yusum bifo yu kasem fes Pei blong yu
- Lis blong namba blong telefon long hom
- IRD namba blong takis long Niu Silan (sipos yu gat)
- Namba blong bank akaon long Niu Silan mo ATM kad (sipos yu gat)
Plis mekem sua se yu raetem gud nem blong yu long tikit blong plen mo long pepa blong insurens long saed blong sik mo hemi semak long paspot blong yu.
Ol Namba blong kolem
Inspekta blong Leba: 0800 20 90 20
Ofis blong RSE long Dipatmen blong Leba (Immigresen blong Niu Silan): 0508 55 88 55
Namba long saed blong helt: 0800 611 116
Ofis blong helpem laef long Niu Silan: 0800 776 948
Ofis blong advaesem ol manples mo sitisen: 0800 367 222
Kaonsel blong Tred Yunion blong Niu Silan: 0800 698 646
Emejensi (bigfala trabol): Polis, Faea, Ambulens: 111
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn hat_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn fij_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn epo_Latn tpi_Latn lim_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn min_Latn eng_Latn eng_Latn tpi_Latn tpi_Latn kab_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn crh_Latn tpi_Latn tpi_Latn tpi_Latn tpi_Latn fur_Latn ssw_Latn tpi_Latn tpi_Latn tpi_Latn tpi_Latn tpi_Latn tpi_Latn sot_Latn tpi_Latn tpi_Latn tpi_Latn tpi_Latn nob_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn nob_Latn tpi_Latn tpi_Latn tpi_Latn tpi_Latn tpi_Latn fur_Latn tpi_Latn tpi_Latn tpi_Latn tgl_Latn tpi_Latn tpi_Latn tpi_Latn mri_Latn tpi_Latn tpi_Latn tpi_Latn tpi_Latn tpi_Latn ace_Latn tpi_Latn tpi_Latn tpi_Latn tpi_Latn tpi_Latn tpi_Latn ltg_Latn tpi_Latn hat_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn pap_Latn